- Den viktigste erfaringen etter 14 måneder med midlertidig bevæpning er at politiet ikke har brukt eller truet med våpen mer enn før, sier politidirektør Odd Reidar Humlegård.

OSLO (Nettavisen): - Vi har aldri hatt en situasjon som dette i Norge før hvor politiet har gått bevæpnet så lenge, og vi har lært mye, sier politidirektør Odd Reidar Humlegård til Nettavisen.

Midlertidig politibevæpning opphører innen 3. februar. Se pressemelding fra Politidirektoratet.

Etter 14 måneder med midlertidig bevæpning konkluderte Politidirektoratet torsdag: Norsk politi går tilbake til fremskutt lagring av våpen i kjøretøyene. 6000 uniformerte politifolk skal ikke bære våpen til daglig.

Les også: - Det å hente våpen i bil kan ta for lang tid

Før Paris-terroren 13. november hadde Politidirektoratet kommet til samme konklusjon, at man ville tilbake til fremskutt lagring. Men usikkerheten rundt det nasjonale trusselbildet gjorde at den midlertidige bevæpningen ble forlenget - enda en gang. I mellomtiden har PST vurdert at trusselnivået har gått ned den siste tiden.

- Etter Paris-angrepene har PST trengt tid, og vi har trengt tid, og det vi har sett på er om det er noen endringer i forhold til den nedjusterte trusselvurderingen som forelå 27. oktober. Det er det arbeidet vi er i ferd med å konkludere på nå, uttalte Humlegård til Nettavisen før Politidirektoratet gjorde sin beslutning kjent torsdag.

Regjeringen har bestilt utredning

Humlegård understreker at den midlertidige bevæpningen har vært konkret knyttet opp til terrortrusselen og at Stortinget har sagt tydelig fra at Norge skal ha et generelt ubevæpnet politi. Samtidig har regjeringen bedt om en NOU, en offentlig utredning om bevæpning.

- Det synes jeg er veldig bra. Det er på høy tid at vi får en ordentlig diskusjon, og nå har vi høstet gode erfaringer gjennom 14 måneder.

- Og dårlige erfaringer - med flere vådeskuddulykker?

BEVÆPNING: Siden november 2014 har nordmenn måtte vende seg til å se politiet med pistol på hofta. Bildet viser en betjent med politiets standard tjenestepistol. Nå skal våpen hentes i kjøretøy ved behov. Foto: Paul Weaver (Nettavisen)

- Ja, men med et høyt antall opp- og nedlasting av våpen og ammunisjon hver dag. Tusenvis av medarbeidere skal gjøre dette på jobben, og mye av det som har vært vådeskudd har gått i nedspenningstønna. Det som har vært min bekymring har vært at det skal skade andre eller våre medarbeidere. Situasjonen i Stavanger, der en av våre folk ble forsøkt fratatt våpenet, kunne gått virkelig galt. Men vi har også erfaringer på at dette har gått veldig bra. Og den viktigste erfaringen er at politiet ikke har brukt eller truet med våpen mer under den midlertidige bevæpningen enn før. Det ble sagt at med generell bevæpning, ville dette stige veldig, men det er det ikke grunnlag for å si etter disse månedene. Jeg synes vi nå trenger en faktabasert debatt og en grundig gjennomgang av fordeler og ulemper om væpnet eller ubevæpnet politi. Til slutt er det Stortinget som bestemmer hvilke maktmidler politiet skal ha.

- Stiller med et åpent sinn



- Har du selv konkludert?

- Jeg har flere ganger sagt at jeg er tilhenger av et ubevæpnet politi, men jeg tror det er flere enn meg som har sett at vi må tenke oss litt mer om. Jeg stiller med et åpent sinn, og vi har ikke konkludert i Politidirektoratet. Nå skal vi sette erfaringene vi har gjort i system. Politihøyskolen skal gjennomgå. Vi skal se på hvordan vi kan kompensere for ulempene, for eksempel dette med risikoen for å bli frarøvet våpenet. Her kjøpes det inn nye våpenhylster.

Fakta Politibevæpning ↓ Debatten om politiets midlertidige bevæpning og våpeninstruks skjøt fart 28. juli 2015 etter at en mann hoppet over skranken på politihuset i Stavanger og i et basketak med politiet fikk fingeren ned i hylsteret på avtrekkeren til en av politifolkenes pistoler. Skuddet gikk av, men uten at noen ble skadet.



I august bekreftet Politidirektoratet at politiet bærer sine tjenestepistoler P30L med skudd i kammeret.

P30L fra produsenten Heckler & Koch er en våpentype laget spesielt for politibruk, med tanke på å være skuddklart i alle situasjoner. Det spesielle med dette våpenet er den langre vandringen på avtrekkeren og at du må trykke ganske hardt før skuddet går av.

Se video med demonstrasjon av P30L her

Politidirektoratet kunngjorde 28. januar at de går tilbake til fremskutt lagring, som betyr at politiet har tilgang til våpen i sine kjøretøy.



Slipper å vekke politimesteren



Fra 1. april kommer det endringer i våpeninstruksen som får betydning dersom Politidirektoratet nå gir beskjed om at politiet vender tilbake til fremskutt lagring. Det nye er at ordren om bevæpning tas ned et nivå. Det blir ikke lenger nødvendig å ringe opp en politimester på natta.

Humlegård kaller disse endringene en tilpasning til virkeligheten.

- Og når vi snakker om fremskutt lagring, vil vi fremdeles være blant de tyngst bevæpnede politikorpsene i verden, sier han.

Fremskutt lagring av våpen i kjøretøy innebærer at det skal være tjenestevåpen tilgjengelig i politiets patruljekjøretøy i alle distrikt.



- Publikums dom viktig

Humlegård sier det også er viktig å høste erfaringer med hvordan publikum har reagert på den generelle bevæpningen.



- Vi har gjort noen undersøkelser, og mange er nok mindre opptatt av om politiet er bevæpnet eller ikke, men mer opptatt av om politiet kommer når de trengs.



Les også: Løsnet skudd mot politiet - kan få forvaring i 12 år